Hindistonda “Faylin” dovuli qurbonlari soni 43 nafarga yetdi

O‘tgan shanba kuni Hindistonning sharqiy sohilida yuz bergan “Faylin” dovuli natijasida qurbon bo‘lganlar soni 43 nafarga yetdi. Bu haqda 18-oktabr kuni Press Trust of India axborot agentligi bergan ma’lumotga tayanib, “ITAR-TASS” xabar berdi.

 Foto © timesofindia.indiatimes.com
Xabarda yozilishicha, o‘tgan tunda Oriss shtatida qutqaruvchilar tomonidan suv toshqini oqibatida qurbon bo‘lganlarning yana bir qancha jasadlari topilgan.
Hozirda Orissda suv sathi pasaymoqda, shtatda qayta ta’mirlash ishlariga tayyorgarlik boshlangan. Dam olish kunlari jabr ko‘rganlar uchun 500 ga yaqin lagerlar ochilishi kerak. Taxminlarga ko‘ra, “Faylin” dovuli  10 milliondan ortiq kishilar hayotiga zarar yetkazdi. 500 gektarli hosillarga ziyon yetgan, 300 mingga yaqin uylar vayron bo‘lgan.

 Foto © scmp.com
Hukumat o‘z tarixida eng yirik hisoblangan qutqaruv operatsiyasini o‘tkazdi, bir necha kun mobaynida Oriss va Andxra-Pradesh shtatlari qirg‘oq bo‘yi tumanlarida istiqomat qiluvchi 95 foiz aholi evakuatsiya qilindi.
Aytish kerak, 1999-yilda yuz bergan shu kabi tabiiy ofat 10 mingga yaqin kishilarni hayotdan olib ketgan edi.